
Text rozhodnutia
Súd: Krajský súd Trnava Spisová značka: 11Co/544/2015 Identifikačné číslo súdneho spisu: 2109217871 Dátum vydania rozhodnutia: 07. 09. 2015 Meno a priezvisko sudcu, VSÚ: Mgr. Fedor Benka ECLI: ECLI:SK:KSTT:2015:2109217871.1 Uznesenie Krajský súd v Trnave v právnej veci žalobcu: Mons. D. J., nar. XX.XX.XXXX, bytom F. J. E. X, Q., zastúpený splnomocnencom: Čarnogurský ULC, s. r. o., so sídlom Tvarožkova 5, Bratislava, proti žalovanému: W PRESS, a. s., so sídlom Partizánska 2, Bratislava, IČO: 35 907 266, zastúpený: JUDr. Roman Kvasnica, advokát, s.r.o., so sídlom Sad A. Kmeťa 24, Piešťany, o ochranu osobnosti a poskytnutie náhrady nemajetkovej ujmy v peniazoch, o odvolaní žalobcu proti rozsudku Okresného súdu Trnava č.k. 16C/226/2009-1052 zo dňa 28. marca 2012, t a k t o r o z h o d o l : Odvolací súd napadnutý rozsudok súdu prvého stupňa r u š í a vec mu v r a c i a na ďalšie konanie. o d ô v o d n e n i e : Rozsudkom napadnutým odvolaním súd prvého stupňa zamietol žalobu žalobcu, ktorou sa tento domáhal rozhodnutia, ktorým by súd žalovaného zaviazal uviesť, že „v čísle 21/2009 týždenníka .týždeň zo dňa 25.05.2009 boli o Mons. D. J. uverejnené tri články „podivný svet arcibiskupa J.“, „J. tieň“ a „Násilná smrť kňaza H.“, v ktorých boli uvedené nepravdivé a osočujúce informácie o Mons. D. J., ktoré hrubým spôsobom zasiahli do občianskej cti a ľudskej dôstojnosti Mons. D. J.. Ako príloha článku „Násilná smrť kňaza H.“ bola neoprávnene použitá fotografia Mons. D. J.. Tieto informácie boli nepravdivé a vydavateľstvo W PRESS a. s. sa za ich uverejnenie a neoprávnené použitie fotografie Mons. D. J. a s tým súvisiace zásahy do občianskej cti a ľudskej dôstojnosti Mons. D. J. ospravedlňuje.“ Zároveň žiadal zaplatiť žalobcovi sumu 50.000 eur titulom náhrady nemajetkovej ujmy. O trovách konania súd rozhodol tak, že žalobcovi uložil zaplatiť žalovanému trovy konania vo výške 2.566,81 eur do 3 dní od právoplatnosti rozhodnutia. Svoje rozhodnutie súd právne odôvodnil použitím ust. § 11, § 12 ods. 1 a 2, ako aj čl. 10 Dohovoru o ochrane ľudských práv a slobôd, keď na základe vykonaného dokazovania dospel k záveru, že žaloba nebola podaná dôvodne. Z hľadiska posúdenia zásahu do ochrany osobnosti bolo potrebné konštatovať, že u žalobcu nedošlo k takej značnej ujme na ochrane jeho práv. Nie sú rozhodujúce jeho subjektívne pocity, resp. subjektívny názor svedkov. Nebol zistený taký zásah do práva na česť a dôstojnosť, ktorým by bola v značnej miere znížená dôstojnosť alebo vážnosť žalobcu v spoločnosti. Ani v samotnom konaní nebola spochybnená skutočnosť, že došlo k závažným pochybeniam vo vedení účtovníctva arcidiecézy, z ktorých mohli vzniknúť pochybnosti o nakladaní s finančnými prostriedkami. Nie je pritom rozhodujúce, či skutočne tieto okolnosti boli celkom preukázané (nejedná sa o žalobu na plnenie spornej čiastky), z hľadiska predmetu konania je rozhodujúce, či tieto pochybnosti existovali pred zverejnením článkov, ktorých základom bola práve okolnosť získania a použitia finančných prostriedkov z predaja pozemkov. Aj v prípade, že by sa neskôr preukázalo skutočne správne nakladanie s finančnými prostriedkami, s poukazom na uvedené a slobodu prejavu nie je daná zákonná prekážka na uverejnenie sporných informácií. Tu treba zdôrazniť zásady používané ESĽP, podľa ktorých sa má zásah do slobody prejavu posudzovať prísne a naviac hodnotiace úsudky považujú vysokú mieru ochrany a s týmito zásadami sa súd stotožnil. V časti publikovanie snímky žalobcu súd poukazuje na už citovanú zákonnú licenciu upravenú v odseku 3 - tzv. spravodajská zákonná licencia, podľa ktorej bolo možné podobizeň žalobcu ako verejne činnej osoby použiť, táto bola použitá primerane z hľadiska účelu v súvislosti s publikáciou vecí o záležitostiach cirkvi a nedošlo tým k zásahu do osobnosti žalobcu. Za daného stavu je potrebné komplexne z pohľadu ESĽP a Dohovoru o ochrane ľudských práv a slobôd konštatovať, že nedošlo k neoprávnenému zásahu do práva na ochranu osobnosti žalobcu. Z hľadiska vyššie uvedených zásad žalovaní uverejnenými článkami i obrazovou snímkou len publikovali buď citácie zo zdrojov, ktoré považovali za spoľahlivé a konali v dobrej viere, naviac za situácie, kedy tieto zdroje nezávisle od seba im informácie poskytli, alebo uvádzali odkaz na výpovede z vyšetrovacieho spisu. Jednalo sa o hodnotiace úsudky, ktoré požívajú vysokú mieru ochrany, na strane žalobcu sa jednalo vzhľadom na jeho postavenie o osobu, ktorá bola a je povinná zniesť vyššiu mieru kritiky a publikácie. Uvedené články neobviňovali žalobcu priamo z nezákonnej alebo inej činnosti vrátane homosexuality alebo iných aktivít napádaných v konaní. V článkoch došlo k zverejneniu informácií, ktoré pochádzali z viacerých zdrojov, a teda jednalo sa o prostriedok na informovanie verejnosti nie v snahe presvedčiť ju o tom, že sa skutočne jedná o pravdivé a overené informácie, ale o podozrivých skutočnostiach. Ako vyplýva z vyššie uvedených zásad, nie je možné spravodlivo od žalovaného požadovať, aby tieto informácie overil v celom rozsahu, to v konečnom dôsledku ani nie je reálne možné. V samotnom konaní z hľadiska zásahu do práv na ochranu osobnosti žalobcu žalovaný relevantným spôsobom vyvrátil jeho tvrdenia o jeho ujme označenými a predloženými dôkazmi, z ktorých nepochybne vyplýva, že podozrenie z nekalých praktík tu bolo a v podstate je aj dané. Nie je pritom rozhodujúce, či finančné prostriedky boli použité v prospech inej osoby, ale rozhodujúca je skutočnosť, že účtovníctvo bolo neprehľadné a mohlo tak vyvolať pochybnosti o nakladaní s finančnými prostriedkami. Žalovaný teda vyvrátil tvrdenia žalobcu, ktorý nepreukázal taký zásah do jeho osobnostných práv, ktoré by odôvodňovali podanie žaloby. Znova treba poukázať na vysokú mieru ochrany novinárov z pohľadu ESĽP tak, ako je uvedený. Zákonná ochrana je daná len ak vytýkané prejavy sú zásadne nepravdivé alebo pravdu skresľujúce. Kritika nie je neoprávnená, ak nie sú prekročené medze kritiky vecnej (opierajúcej sa o pravdivé skutočnosti a vychádzajúce z nich závery, ktoré tieto skutočnosti odôvodňujú), a ak je primeraná obsahom i formou. V danom prípade mal súd za to, že žalovaný zverejnením hodnotiacich úsudkov a čiastočne i oprávnenej kritiky pomerov v cirkvi len splnil svoju povinnosť na základe poskytnutých informácií. Treba prihliadnuť na skutočnosť, že je tiež povinnosťou novinárov o takýchto informáciách verejnosť informovať a v danom prípade nemožno konštatovať, že sa jednalo o prejavy zásadne nepravdivé alebo pravdu skresľujúce, čo vyplýva aj z vykonaných dôkazov. Zverejnenie pravdivého skutkového tvrdenia, ktoré sa netýka osobného súkromia fyzickej osoby, nemôže byť neoprávneným zásahom do práva na ochranu osobnosti, nakoľko zverejnenie pravdivých skutkových tvrdení je v súlade s verejným záujmom. Publikované články neobsahovali presvedčenie novinárov o skutočnostiach, ktoré boli uvádzané. Jednalo sa o informácie, ktoré im boli poskytnuté zo zdrojov, ktoré sa im javili objektívne ako hodnoverné, konali teda v dobrej viere a v presvedčení o potrebe informovať verejnosť o závažných podozreniach. Tu nemožno namietať prípadnú prezumpciu neviny, nakoľko žalobca nebol priamo obvinený zo spáchania protizákonnej činnosti. Nepochybne sa jednalo o hodnotiace úsudky, citáciu výpovedí v rámci policajného vyšetrovania a poskytnutých (v prípade u osoby p. F. i potvrdených) informácií. Takýto prístup objektívne nemohol uškodiť vážnosti, dôstojnosti a cti žalobcu. Samotné okrajové vyjadrenie ohľadne celibátu takisto nebolo žiadnym priamym útokom naviac s poukazom na skutočnosť, že samotné dodržiavanie celibátu nie je možné objektívne preukázať ani vyvrátiť. Pokiaľ sa podľa vyjadrenia samotného žalobu vo Vatikáne „musel očistiť“, súd má za to, že z hľadiska jeho námietky poškodenia mena a povesti práve týmto si sám žalobca protirečí, keď na jednej strane namieta poškodenie svojho mena a povesti v cirkevných kruhoch a medzi veriacimi, na strane druhej práve v týchto kruhoch boli všetky okolnosti podľa jeho názoru vyriešené. Tu však závery Svätej Stolice nie sú záväzné pre konanie pred súdom, avšak vyvracajú tvrdenia žalobcu o poškodení jeho povesti a mena. Nepochybne sa potom jedná o jeho subjektívny pocit zásahu do jeho osobnosti. Tiež treba poukázať na skutočnosť, že práve spomenuté vyšetrovanie cirkevnými kruhmi nemalo pôvod výlučne v publikovaných článkoch, jednalo sa o informácie, ktoré sa šírili vzhľadom na počet zdrojov i inými prostriedkami. Nebolo ani preukázané, že sa tak stalo výhradne v príčinnej súvislosti s napadnutými článkami. Rovnako nebolo preukázané, aký konkrétny zásah do osobnosti žalobcu mali články spôsobiť. Naviac odchod žalobcu z jeho funkcie nebol dôsledkom publikácie týchto informácií (sám žalobca uviedol, že články boli publikované dva týždne pred jeho odchodom z funkcie - teda odchod bol nie v tejto súvislosti). Ako bolo uvedené, ani existencia zásahu do osobnostných práv (ktoré žalobca subjektívne pociťuje) nemusí nevyhnutne viesť k záveru o neoprávnenosti takéhoto zásahu, ak bol dôsledkom uplatňovania iného základného práva a vzhľadom na konkrétne okolnosti nepresiahol hranice primeranosti. Vytýkané prejavy nie sú zásadne nepravdivé alebo pravdu skresľujúce, publikácia takýchto skutočností je kritikou a oprávneným zásahom tlače proti spoločenským, resp. cirkevným nešvárom. Proti oprávnenej kritike, hodnotiacim úsudkom nie je možné použiť inštitút ochrany osobnosti o to viac, že k takej kritike je tlač oprávnená a povolaná. V danom prípade do osobnosti žalobcu nemohli tieto úsudky relevantným spôsobom zasiahnuť tak, ako to namieta. S poukazom na uvedené ďalšie návrhy žalovaného na dokazovanie súd nepovažoval za účelné a hospodárne, keď vykonané dôkazy boli na objasnenie a rozhodnutie veci postačujúce. Pokiaľ ide o majetkovú ujmu nebolo zistené, že by bola v značnej miere znížená dôstojnosť žalobcu alebo jeho vážnosť v spoločnosti ako to ukladá zákon. Naviac žalobca žiadnym spôsobom nepreukázal požadovanú výšku. S poukazom na citované ustanovenie zákona táto pripadá do úvahy v prípade, že nepostačuje morálna satisfakcia, na ktorú podľa názoru súdu žalobcovi nárok neprislúcha. Ak by aj bola morálna satisfakcia priznaná, práve v časti majetkovej ujmy spočíva dôkazné bremeno na žalobcovi. V tomto smere nielenže žalobca nenavrhol a neoznačil žiadne dôkazy, súd ani nepovažoval za potrebné a hospodárne v tomto smere z úradnej povinnosti dôkazy vykonávať, keď v samotnom základe žalobe vyhovené nebolo a podmienkou pre priznanie majetkovej ujmy je skutočnosť, že morálna satisfakcia nie je postačujúca. Sám žalobca však v tejto časti žaloby samotnú výšku nemajetkovej ujmy nešpecifikoval a nezdôvodňoval, jeho vyjadrenie bolo len všeobecné a bez akejkoľvek konkretizácie a unesenia dôkazného bremena. O trovách konania súd rozhodol podľa § 142 ods. 1 O.s.p. a vo veci úspešnému žalovanému priznal náhradu trov konania titulom trov právneho zastúpenia v sume 2.566,81 eur. Proti rozsudku súdu prvého stupňa podal v zákonnej lehote odvolanie žalobca, ktorý navrhol napadnutý rozsudok zmeniť a jeho žalobe vyhovieť a uložiť žalovanému zaplatiť náhradu trov konania. Žalobca v prvom rade namietol, že písomné vyhotovenie rozsudku nespĺňa zákonom stanovené náležitosti pre rozsudok vymedzené v ust. § 157 ods. 2 O.s.p. Prvostupňový súd v rozsudku vykonal mnoho pochybení, uviedol mnohé skutkové nepravdy, ktoré považoval z neznámych dôvodov za pravdivé. Poukázal na to, že ani predmetné nesprávne skutkové zistenia súdu však nepotvrdzujú rozhodujúcu skutočnosť pre toto súdne konanie, a to skutkové tvrdenie žalovaného o prevode 500 miliónov Sk žalobcom na účet R. F.. Súd prvého stupňa nesprávne právne posúdil vec, keď dospel k záveru, že: 1. Skutkové tvrdenie o prevode 500 miliónov malo reálny základ, 2. Ak novinári konali v dobrej viere s náležitou starostlivosťou, ak vyvinuli dostatočnú snahu preveriť pravdivosť tvrdenia, ak dali priestor na vyjadrenie dotknutej osobe a ak použili náležité formulácie, podľa názoru súdu nemôžu byť zodpovední ani vtedy, ak sa ich tvrdenie ukáže nepravdivým, 3. Z tohto skutkového tvrdenia vychádzajúce hodnotiace úsudky autorov jednotlivých článkov boli oprávnenou kritikou žalobcu, pričom žalobca ako vysoký predstaviteľ cirkvi mal podľa názoru súdu povinnosť znášať i kritiku, silnejšie výrazy a myšlienky, ktoré určitým spôsobom zasahujú do jeho osobnosti, 4. Zverejnenie skutkových tvrdení je v súlade s verejným záujmom, 5. V danom prípade však uverejnenými informáciami a kritikou nedošlo k zásahu do takej miery, aby zásadným spôsobom znížili žalobcovu česť, dôstojnosť a postavenie, 6. Autori článkov postupovali v dobrej viere a vychádzali z dôveryhodných zdrojov, pričom podľa názoru súdu je postačujúca pochybnosť novinárov o nakladaní s finančnými prostriedkami cirkvi, 7. Článok „Násilná smrť kňaza H.“ neindikuje súvis medzi smrťou tejto osoby a osobou žalobcu, pričom podobizeň žalobcu bola použitá zákonným spôsobom. Súd sa rovnako nezaoberal právnym posúdením nasledovaných otázok, hoci sa ich posúdením zaoberať mal: 1. Vyjadrovanie sa o ľubovoľnej sexuálnej orientácií, aj keď v rovine hodnotiacich súdov, je zásahom do osobnostných práv, pokiaľ sa neudeje na základe vysloveného súhlasu dotknutej osoby, 2. priame obvinenie so spáchania trestného činu porušuje zákonnú prezumpciu neviny a 3. útok na žalobcu je rovnako útokom na katolícku cirkev, pričom pri vyjadrovaní sa o náboženstve a v religióznych otázkach je potrebné používať v médiách obzvlášť úctivé, rešpektujúce a neurážlivé formulácie. Uviedol, že skutkové tvrdenie o prevode 500 miliónov Sk nemá reálny základ, pričom ide o konštrukcie novinárov na základe tvrdení svedka M. E., ktoré tento ani vo svojej výpovedi pred súdom dňa 19.04.2011 nebol schopný relevantným spôsobom špecifikovať. Poukázal na to, že novinári žalovaného nekonali v dobrej viere a s náležitou starostlivosťou nevyvinuli dostatočnú snahu preveriť pravdivosť tvrdenia, dali priestor na vyjadrenie dotknutej osobe v minimálnom rozsahu a nepoužili náležité formulácie. Z obsahu vyjadrení žalovaného, ani zo svedeckých výpovedí svedkov U., U. a E. nebol preukázaný dôsledný postup žalovaného pri zverejňovaní sporných informácií v súlade s etikou žurnalistiky a už vôbec nie v súlade s požiadavkami definovanými judikatúrou ESĽP. Pokiaľ sa vychádza z predpokladu, že informácie pochádzajú z nemenovaných zdrojov a súčasne informácie, ktoré nemenované zdroje žalovanému poskytli, boli v čase ich poskytnutia nepodložené, o čom žalovaný mal vedomosť, ktorú v konaní nepoprel, je neprípustné vyvodzovať a dospieť k záveru, že žalovaný konal v dobrej viere a s náležitou starostlivosťou postupoval pri preverovaní sporných informácií. Domnieval sa aj na základe ďalších skutočností a prepojení o spoločnom vystupovaní svedka p. arcibiskupa T. a žalovaného, že žalovaný konal pri zverejnení nepravdivých tvrdení o žalobcovi úmyselne, nedobromyseľne a preukázateľne v rozpore s dobrou mierou a náležitou starostlivosťou. Žalovaný mal výlučne záujem na vyvolaní senzácie za účelom zvýšenia čítanosti svojho časopisu, pričom sa ani len nepokúsil o vyvážené informovanie o pravdivých skutočnostiach. Na základe uvedených dôvodov a predloženého dôkazu nepravdy v konaní považoval vzhľadom na dôsledky spôsobilosti takýchto skutkových tvrdení zasiahnuť do jeho osobnej sféry konanie novinárov žalovaného pred ich zverejnením za nedobromyseľné, osočujúce, odporujúce pravidlám etiky, žurnalistiky, preverovať pravdivosť akýchkoľvek poskytnutých informácii, či už zo známych alebo anonymných zdrojov, ktoré zároveň ich formuláciou nepripúšťali aspoň čiastočnú nepravdivosť prezentovaných skutkových tvrdení, hoci preukázateľné podklady na takéto skutkové tvrdenia žalovanému pred ich zverejnením poskytnuté neboli, o čom žalovaný vedomosť mal. Namietol, že súd prezentovaným právnym posúdením poskytol neprimeranú, extenzívnu až absolútnu ochranu slobode prejavu. V prejednávanom prípade sa nejednalo len o kritiku, ale o obvinenie z trestno- právneho konania a škandalizáciu osoby žalobcu. Poukázal na to, že hodnotiace súdy nie sú podľa jeho názoru prípustné tam, kde sa nič nestalo, pričom verejným záujmom nemôže byť škandalizácia akejkoľvek osoby, v jeho prípade necitlivým spôsobom, spochybnením jeho celoživotnej služby v prospech cirkvi, veriacich, ale i spoločnosti bez akéhokoľvek opodstatnenia na základe nepravdivého skutkového tvrdenia. Záver súdu, že dotknutý článok a použitá fotografia žalobcu nezasiahli do jeho práva na ochranu osobnosti považoval za arbitrárny. K odvolaniu žalobcu sa písomne vyjadril žalovaný, ktorý navrhol napadnutý rozsudok z dôvodu jeho vecnej správnosti potvrdiť. Bol toho názoru, že prvostupňový súd svojím postupom neodňal žalobcovi možnosť konať pred súdom, na základe vykonaných dôkazov dospel k správnym skutkovým zisteniam a vec i správne právne posúdil. Namietol, že žaloba žalobcu zo dňa 14.08.2009 obsahuje petit formulovaný iba všeobecne, nepresne, bez možnosti jeho prebratia do rozsudku súdu. Taktiež uviedol, že žalobca sa v konaní domáha náhrady nemajetkovej ujmy vo výške 50.000 eur bez označenia dôkazov preukazujúcich potrebu výnimočného subsidiárneho priznania nemajetkovej ujmy v peniazoch. Krajský súd v Trnave rozsudkom zo dňa 15.05.2013, č.k. 11Co/278/2012-1176 na odvolanie žalobcu potvrdil napadnutý rozsudok súdu prvého stupňa ako vecne správny a žalobcovi uložil povinnosť zaplatiť žalovanému náhradu trov odvolacieho konania vo výške 143,27 eur titulom trov právneho zastúpenia. Odvolací súd sa v celom rozsahu stotožnil so skutkovými zisteniami a právnymi závermi súdu prvého stupňa obsiahnutými v odôvodnení napadnutého rozsudku, pričom v podrobnostiach na ne odkázal. Odôvodnenie jeho rozhodnutia považoval za súladné s ust. § 157 ods. 2 O.s.p.. Na zdôraznenie správnosti napadnutého rozhodnutia doplnil, že z ust. § 11, § 13 ods.1 a 2 Občianskeho zákonníka vyplýva, že predpokladom úspešného uplatnenia práva na ochranu osobnosti je skutočnosť, že došlo k neoprávnenému zásahu a ďalej, že tento zásah bol objektívne spôsobilý privodiť ujmu na právach chránených ustanoveniami § 11 a nasl. Občianskeho zákonníka, pričom musia byť splnené oba tieto predpoklady, aby vznikol právny vzťah, obsahom ktorého je právo fyzickej osoby domáhať sa ochrany a povinnosť subjektu zásahu znášať súdom uloženú sankciu. Pre priznanie finančnej náhrady sa vyžaduje aj vznik nemajetkovej ujmy na osobnosti fyzickej osoby, predstavujúci zníženie jej dôstojnosti alebo vážnosti v spoločnosti v značnej miere a príčinná súvislosť medzi neoprávneným zásahom a vznikom tejto ujmy. Jej výšku v takomto prípade určuje s prihliadnutím na závažnosť vzniknutej ujmy a na okolnosti, za ktorých k porušeniu práva došlo (§ 13 ods. 3 Občianskeho zákonníka). Vzhľadom na mnohotvárnosť jednotlivých stránok osobnosti fyzickej osoby a rozmanitosť životných situácií, do ktorých osobnosť vstupuje, zákon nepodáva výpočet konkrétnych foriem zásahov, ktorými môžu byť dotknuté chránené osobnostné práva fyzickej osoby, ale stanovuje len znaky, pri danosti ktorých treba určité konanie považovať za zásah do osobnosti a tým sú objektívna spôsobilosť zásahu vyvolať nemajetkovú ujmu, neoprávnenosť zásahu a príčinná súvislosť medzi týmto zásahom a porušením alebo aspoň ohrozením chránených osobnostných práv. kľúčovou otázkou pre aplikáciu ust. § 11 a nasl. Občianskeho zákonníka bol správny výklad čl. 10 Dohovoru o ochrane ľudských práv a slobôd, ktorý ako prioritné preferuje právo na slobodu prejavu. Rozsah slobody prejavu je vymedzený subjektom, ktorý informácie šíri alebo prijíma formou, v akej ich šíri a napokon ich obsahom. Súd prvého stupňa sa podľa názoru odvolacieho súdu dostatočným spôsobom vyporiadal s námietkami uplatnenými žalobcom v konaní a vzhľadom k tomu, že žalobca ani v odvolaní neuviedol žiadne nové skutočnosti, ktoré by bolo potrebné zhodnotiť, na ktoré by bolo potrebné prihliadnuť, odvolací súd v podrobnostiach odkázal na dôvody obsiahnuté v odôvodnení napadnutého rozsudku. O trovách konania rozhodol podľa § 224 ods. 1 O.s.p. v spojení s § 142 ods. 1 O.s.p. a v odvolacom konaní úspešnému žalovanému priznal náhradu trov odvolacieho konania. Proti tomuto rozhodnutiu odvolacieho súdu podal dovolanie žalobca. Prípustnosť dovolania odôvodnil s poukazom na ust. § 237 písm. f) O.s.p.. K odňatiu možnosti konať pred súdom v zmysle ust. § 237 písm. f) O.s.p. došlo podľa názoru dovolateľa tým, že odvolací súd rozhodol o jeho odvolaní bez nariadenia pojednávania, pričom mu nedoručil vyjadrenie žalovaného k jeho odvolaniu a tým porušil princíp rovnosti účastníkov konania. Vytýkal odvolaciemu súdu, že sa v odôvodnení svojho rozhodnutia nevysporiadal s jeho odvolacími námietkami. Za nedostatočne odôvodnené považoval žalobca aj rozhodnutie súdu prvého stupňa, ktorého hodnotenie dôkazov považoval za arbitrárne s prihliadnutím na skutočnosť, že žalovaný neuniesol dôkazné bremeno o pravdivosti ním uverejneného skutkového tvrdenia o prevode 500 miliónov na účet R. F.. Podľa jeho názoru súd prvého stupňa dospel k viacerým nesprávnym a nepravdivým skutkovým zisteniam. Následne sa dovolateľ podrobne vyjadril k skutkovým okolnostiam prejednávanej veci a uviedol, že okresný súd v konaní preferoval právo na slobodu prejavu vo vzťahu k právu na ochranu osobnosti. Nesúhlasil s jeho záverom, že článkami a použitou fotografiou žalovaný nezasiahol do jeho práva na ochranu osobnosti a spochybnil dobromyseľné konanie žalovaného pri zverejňovaní napadnutých článkov, ktoré považoval za osočujúce a odporujúce pravidlám etiky žurnalistiky preverovať pravdivosť akýchkoľvek zverejňovaných informácií. Žiadal, aby dovolací súd napadnutý rozsudok odvolacieho súdu zrušil a vec vrátil tomuto súdu na ďalšie konanie. Najvyšší súd SR uznesením zo dňa 23.10.2014, č.k. 5 Cdo 343/2013-1215 dovolanie žalobcu odmietol a žalovanému náhradu trov dovolacieho konania nepriznal. Dovolací súd k námietke žalobcu týkajúcej sa nedoručenia vyjadrenia žalovaného k jeho odvolaniu uvádza, že v zmysle ustálenej judikatúry Najvyššieho súdu SR, porušenie povinnosti doručiť odvolanie vrátane vyjadrenia k odvolaniu účastníkom konania môže mať za následok vadu konania podľa § 237 písm. f) O.s.p. (uznesenie Najvyššieho súdu SR zo dňa 09.11.2010, sp. zn. 5 Cdo 200/2010, z 31.07.2012, sp. zn. 1 Cdo 35/2012, z 28.05.2013, sp. zn. 4 Cdo 235/2012). Avšak o vadu v zmysle citovaného ustanovenia ide len v tom prípade, pokiaľ sa v dôsledku tohto nesprávneho procesného postupu súdu účastníkovi konania odňala možnosť uplatnenia jeho vplyvu na konečný výsledok konania (obdobne rozhodnutie Najvyššieho súdu SR uverejnené v Zbierke stanovísk najvyššieho súdu a rozhodnutí súdov SR pod č. 39/1993). Záver, či a kedy mala daná vada za následok nesprávne rozhodnutie vo veci, závisí preto vždy od posúdenia okolností konkrétneho prípadu. Je vždy vecou individuálneho posúdenia, aké dôsledky majú (prípadné) procesné nedostatky, ku ktorým došlo v občianskom súdnom konaní v postupe súdov (pozri II. ÚS 264/2006). V prejednávanej veci vyjadrenie žalovaného (č.l. 1152 spisu) k odvolaniu žalobcu neobsahovalo žiadne nové skutočnosti, argumenty, či dôkazy, ktoré by žalobcovi neboli známe a na ktoré by v priebehu konania nemal možnosť reagovať. V takomto prípade preto nebolo ani potrebné vyjadrenie žalovaného ako odpoveď na odvolanie žalobcovi doručovať. Samotné dovolanie žalobcu neobsahuje žiadnu reakciu na obsah tohto vyjadrenia žalovaného v tom zmysle, že by napádalo skutočnosti v ňom uvedené. Rovnako rozhodnutie odvolacieho súdu v tejto veci nebolo založené na tvrdeniach uvedených v tomto vyjadrení, odvolací súd sa týmto vyjadrením vo svojom rozhodnutí nezaoberal a nemalo za následok zmenu rozhodnutia súdu v tejto veci. Z uvedených dôvodov dovolací súd zastáva názor, že samotné nedoručenie vyjadrenia žalovaného k odvolaniu žalobcovi neznamenalo odňatie možnosti žalobcu konať pred súdom v zmysle § 237 písm. f) O.s.p.. Dovolací súd považoval za nedôvodnú aj námietku dovolateľa, že rozhodnutia súdu prvého stupňa a odvolacieho súdu neboli dostatočne odôvodnené, pretože sa súdy nevysporiadali s jeho argumentáciou v priebehu konania a v rámci odvolania. Z ustálenej judikatúry ESĽP vyplýva, že právo na riadne odôvodnenie súdneho rozhodnutia patrí medzi základné zásady spravodlivého súdneho procesu. Judikatúra tohto súdu však nevyžaduje, aby na každý argument strany, aj na taký, ktorý je pre rozhodnutie bezvýznamný, bola daná odpoveď v odôvodnení rozhodnutia. Ak však ide o argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (Ruiz Torija c. Španielsko z 09.12.1994, séria A, č. 303-A, s. 12, § 29, Hiro Balani c. Španielsko z 09.12.1994, séria A, č. 303-B, Georgiadis c. Grécko z 29.05.1997, Higgins c. Francúzsko z 19.02.1998). Štruktúra práva na odôvodnenie je rámcovo upravená vo vyššie citovanom ustanovení. Táto norma sa uplatňuje aj v odvolacom konaní (§ 211 O.s.p.). Odôvodnenie súdneho rozhodnutia v opravnom konaní však nemá odpovedať na každú námietku alebo argument v opravnom prostriedku, ale iba tie, ktoré majú rozhodujúci význam pre rozhodnutie o odvolaní a zostali sporné alebo sú nevyhnutné na doplnenie dôvodov prvostupňového rozhodnutia, ktoré sa preskúmava v odvolacom konaní (II. ÚS 78/05). Preskúmaním veci dovolací súd dospel k záveru, že rozhodnutia súdov nižších stupňov zodpovedajú požiadavkám kladeným na odôvodnenie rozhodnutí v zmysle vyššie citovaných zákonných ustanovení, a preto ich nemožno považovať za nepreskúmateľné. Predovšetkým rozhodnutie súdu prvého stupňa zodpovedá základnej (formálnej) štruktúre odôvodnenia rozhodnutia. Súd prvého stupňa v odôvodnení svojho rozhodnutia uviedol rozhodujúci skutkový stav, primeraným spôsobom opísal priebeh konania, stanoviská procesných strán k prejednávanej veci, výsledky vykonaného dokazovania a citoval právne predpisy, ktoré aplikoval na prejednávaný prípad a z ktorých vyvodil svoje právne závery. Prijatý záver, že zo strany žalovaného nedošlo k neoprávnenému zásahu objektívne spôsobilému privodiť ujmu na osobnosti žalobcu zrozumiteľne a v potrebnom rozsahu vysvetlil. Z odôvodnenia jeho rozsudku nevyplýva jednostrannosť, ani taká aplikácia príslušných ustanovení všeobecne záväzných právnych predpisov, ktorá by bola popretím ich účelu, podstaty a zmyslu. Odvolací súd v odôvodnení rozhodnutia skonštatoval správnosť skutkových a právnych záverov súdu prvého stupňa. Postupoval tak v zmysle ust. § 219 ods. 2 O.s.p., podľa ktorého je odvolaciemu súdu daná možnosť vypracovania tzv. skráteného odôvodnenia rozhodnutia. Tá je podmienená stotožnením sa so skutkovými aj právnymi dôvodmi rozhodnutia prvostupňového súdu v plnom rozsahu. V takomto prípade je postačujúce v odôvodnení skonštatovať správnosť dôvodov napadnutého rozhodnutia, prípadne doplniť na zdôraznenie správnosti ďalšie dôvody. Odvolací súd vysvetlil, že takto postupoval aj preto, že žalobca ako odvolateľ vo svojom odvolaní neuviedol žiadne nové skutočnosti ani nepredložil žiadne nové dôkazy, ktoré by neboli zistené a vyhodnotené súdom prvého stupňa. Uvedený postup bol plne súladný so znením ust. § 219 ods. 2 O.s.p. a nepoprel jeho účel a význam. Na dôvažok konanie o ochranu osobnosti je ovládané koncentračnou zásadou, ktorá výrazne obmedzuje odvolací prieskum (§ 118a ods. 1 O.s.p.). Vzhľadom k tomu, že odvolacie námietky žalobcu boli totožné s jeho obranou proti návrhu v priebehu prvostupňového konania (smerovali predovšetkým k vyhodnoteniu dôkazov ústiacim ku skutkovým zisteniam súdu prvého stupňa, na ktorých založil svoje právne závery) a prvostupňový súd na ne primerane reagoval, nezistil dovolací súd dôvod, pre ktorý by odôvodnenie rozhodnutia odvolacieho súdu malo za následok porušenie práva žalobcu na spravodlivé súdne konanie. Rozhodnutie odvolacieho súdu preto nemožno považovať za neodôvodnené, respektíve ústavne nekonformné, pretože odvolací súd sa pri výklade a aplikácii zákonných predpisov neodchýlil od znenia príslušných ustanovení. Ako už bolo vyššie spomenuté, súčasťou práva na spravodlivý súdny proces nie je právo účastníka konania, aby sa všeobecný súd stotožnil s jeho právnymi názormi, navrhovaním a hodnotením dôkazov (IV. ÚS 252/04). Prípustným dôvodom dovolania preto ani nemôže byť nesúhlas účastníka s výsledkom sporu v jeho neprospech. Najvyšší súd SR dospel k záveru, že skutkové a právne závery odvolacieho súdu nie sú v danom prípade zjavne neodôvodnené a nezlučiteľné s čl. 46 ods. 1 Ústavy SR a že odôvodnenie dovolaním napadnutého rozsudku odvolacieho súdu ako celok spĺňa parametre zákonného odôvodnenia (§ 157 ods. 2 O.s.p.) tak z formálneho, ako aj z obsahového hľadiska, a preto ho nemožno považovať za nepreskúmateľné, neodôvodnené, či zjavne arbitrárne (svojvoľné). Dovolací súd nezistil také skutočnosti, ktoré by potvrdili tvrdenia dovolateľa v odvolaní, najmä že ide o rozhodnutie nezlučiteľné s požiadavkami vyplývajúcimi zo základného práva na súdnu ochranu a práva na spravodlivé súdne konanie. Za porušenie základného práva zaručeného v čl. 46 ods. 1 Ústavy SR v žiadnom prípade nemožno považovať to, že odvolací súd neodôvodnil svoje rozhodnutie podľa predstáv žalobcu. Na základe uvedených dôvodov dovolací súd dospel k záveru, že postupom súdu prvého stupňa a odvolacieho súdu, ktorý sa neprieči zákonu, nemohlo dôjsť k odňatiu možnosti dovolateľa konať pred súdom. Neopodstatnené je preto tvrdenie, že namietaným postupom súdov došlo k procesnej vade v zmysle § 237 písm. f) O.s.p.. Žalobca následne podal ústavnú sťažnosť vo veci namietaného porušenia základného práva na zachovanie ľudskej dôstojnosti, osobnej cti, dobrej povesti a na ochranu mena podľa čl. 19 ods. 1 Ústavy SR, základného práva na ochranu pred neoprávneným zasahovaním do súkromného a rodinného života podľa čl. 19 ods. 2 Ústavy SR a základného práva domáhať sa zákonom ustanoveným postupom svojho práva na nezávislom a nestrannom súde a na súdnu ochranu podľa čl. 46 ods. 1 Ústavy SR a práva na spravodlivé súdne konanie podľa čl. 6 ods. 1 Dohovoru o ochrane ľudských práv a základných slobôd rozsudkom Krajského súdu v Trnave sp. zn. 11Co/278/2012 z 15.05.2013 a uznesením Najvyššieho súdu SR sp. zn. 5 Cdo 343/2013 z 23.10.2014. Podstata námietok sťažovateľa v sťažnosti spočívala ďalej najmä v arbitrárnom posúdení vzťahu práva na slobodu prejavu s právom na ochranu osobnosti a absolútnej ochrany poskytnutej novinárom v prípade zverejnenia nepravdivých skutkových tvrdení, ak pochádzajú z dôveryhodného zdroja, pretože okresný súd, ale aj krajský súd preferovali absolútnym spôsobom iba právo na slobodu prejavu „v súboji s právom na rešpektovanie súkromného a rodinného života“. Sťažovateľ okrem toho namieta aj spôsob, akým okresný súd i krajský súd hodnotili unesenie dôkazného bremena účastníkmi konania, ako aj ich posúdenie spôsobilosti sporných článkov zasiahnuť do práv na ochranu osobnosti. Na podporu svojich tvrdení uvádza aj konkrétnu judikatúru ESĽP, ústavného súdu a najvyššieho súdu k označeným článkom ústavy a Dohovoru, ktorých porušenie namieta, prípadne aj k čl. 8 a čl. 10 Dohovoru, odlišnú od právneho názoru okresného súdu o absolútnej ochrane práva na slobodu prejavu a tiež od názorov krajského súdu a najvyššieho súdu, ktoré nekorešpondujú s judikatúrou týchto súdov, že „nedoručenie podaní účastníka v sporovom konaní“ sa považuje za porušenie základného práva na súdnu ochranu podľa čl. 46 ods. 1 Ústavy SR a práva na spravodlivé súdne konanie podľa čl. 6 ods. 1 Dohovoru. V tejto súvislosti sťažovateľ uviedol: „Keďže sa... pojednávanie neuskutočnilo, odvolací súd rozhodol na základe písomných podaní účastníkov konania. S obsahom vyjadrenia žalovaného (k odvolaniu) sa však sťažovateľ nemal možnosť oboznámiť, nakoľko sťažovateľovi nebolo nikdy doručené, je však zrejmé, že sa s vyjadrením a jeho dôvodmi stotožnil.“ V doplnení sťažnosti sťažovateľ v tejto súvislosti konkrétne poukázal na rozhodnutie ESĽP v kauze Trančíková proti Slovenskej republike. Ústavný súd SR Nálezom zo dňa 10.06.2015, č.k. I.US 77/2015-116 rozhodol, že základné právo žalobcu porušené bolo a súčasne zrušil rozsudok Krajského súdu v Trnave sp. zn. 11Co/278/2012 z 15.05.2013 a uznesenie Najvyššieho súdu SR sp. zn. 5 Cdo 343/2013 z 23.10.2014 a vec vrátil Krajskému súdu v Trnave na ďalšie konanie. Z odôvodnenia citovaného Nálezu vyplynulo, že Ústavný súd SR bol toho názoru, že rozhodnutie o tom, či o podanom odvolaní krajský súd bude rozhodovať s nariadením pojednávania, na ktoré predvolá účastníkov, alebo rozhodne bez nariadenia pojednávania, je vecou úvahy krajského súdu. Na druhej strane je však žiaduce takýto postup krajského súdu účastníkom aj primerane odôvodniť, čo v danej veci nebolo splnené. Čo je však významnejšie, rozhodnúť bez nariadenia pojednávania prichádza do úvahy iba v prípade, ak takýto postup bez akýchkoľvek pochybností nebude na ujmu procesných práv účastníkov a ich práv na spravodlivý proces. V tejto veci je prima facie zrejmé, že krajský súd nedal sťažovateľovi konkrétne odpovede na jeho podstatné námietky uvedené v rozsiahlom odvolaní, ktoré sa nachádza v súdnom spise (č.l. 1085-1133), respektíve dostatočným spôsobom sa nevysporiadal s relevantnými tvrdeniami sťažovateľa a jeho právneho zástupcu, ktoré vzniesol v odvolacom konaní. Takisto prehliadol to, že v konaní nebol vypočutý kľúčový svedok, ktorému mali byť sporné finančné prostriedky poukázané, hoci prvostupňový súd jeho svedectvo považoval za závažné. Preto je v okolnostiach danej veci jeho rozsudok z ústavného hľadiska tiež spochybniteľný, hoci procesný kódex krajskému súdu formálne umožňoval stotožniť sa s právnymi a skutkovými závermi prvostupňového súdu a ústavný súd nie je v konečnom dôsledku oprávnený hodnotiť vykonané dokazovania a právne a skutkové závery okresného súdu v tejto veci. Odôvodnenie rozhodnutí všeobecných súdov je častým predmetom posudzovania v rozhodovacej činnosti ústavného súdu a aj štrasburských orgánov ochrany práv, z čoho rezultuje pomerne bohatá judikatúra k jeho významu z pohľadu práva na súdnu ochranu podľa čl. 46 ods. 1 Ústavy SR a práva na spravodlivé súdne konanie podľa čl. 6 ods. 1 Dohovoru. V odôvodnení rozhodnutia všeobecný súd odpovedá na konkrétne námietky účastníka konania, keď jasne a zrozumiteľne dá odpoveď na všetky kľúčové právne a skutkovo relevantné otázky súvisiace s predmetom súdnej ochrany. Ústavný súd pripomína, že všeobecný súd nemusí dať odpoveď na všetky otázky nastolené účastníkom konania, ale len na tie, ktoré majú pre veci podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania (I. ÚS 241/07). Rovnako ESĽP pripomenul, že súdne rozhodnutia musia v dostatočnej miere uvádzať dôvody, na ktorých sa zakladajú (García Ruiz c. Španielsko z 21.01.1999). Judikatúra ESĽP teda nevyžaduje, aby na každý argument strany bola daná odpoveď v odôvodnení rozhodnutia. Ak však ide o argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (Georiadis c. Grécko z 29.05.1997, Higgins c. Francúzsko z 19.02.1998). Z práva na spravodlivú súdnu ochranu vyplýva aj povinnosť súdu v odôvodnení rozhodnutia zaoberať sa účinne námietkami, argumentmi a návrhmi na vykonanie dôkazov strán s výhradou, že (ne)majú význam pre rozhodnutie (Kraska c. Švajčiarsko z 29.04.1993, II. ÚS 410/06). Ústavný súd už vo veci III. ÚS 44/2011 uviedol, že (v okolnostiach tam posudzovanej veci) „nebolo úlohou ústavného súdu skúmať, či na zásadné argumenty sťažovateľov bola zo strany krajského súdu poskytnutá vecne správna odpoveď, ale či nastolené otázky relevantného charakteru krajský súd zodpovedal, a ak áno, či odpoveď mala dostatočne vyčerpávajúci charakter“. V okolnostiach danej veci treba zdôrazniť, že v prípade rozhodnutí súdov opravnej inštancie si môže opravný súd osvojiť dôvody napadnutého rozhodnutia pod podmienkou, že napadnuté rozhodnutie skutočne preskúmal v intenciách dôvodov predostretých uplatneným opravným prostriedkom. Európsky súd pre ľudské práva v tomto smere judikoval: „Súd podčiarkuje, že pojem spravodlivý proces vyžaduje, aby vnútroštátny súd, ktorý odôvodnil svoje rozhodnutie stručne buď tak, že odkázal na dôvody nižšej inštancie, alebo iným spôsobom, skutočne preskúmal rozhodujúce otázky, ktoré boli pred ním vznesené a neuspokojil sa tým, že jednoducho prevzal závery nižšieho súdu“ (rozhodnutie ESĽP vo veci Helle c. Fínsko z 19.12.1997). Keď sa konajúci súd rozhodujúci o opravnom prostriedku sťažovateľa nevysporiada s právne relevantnou argumentáciou sťažovateľa adekvátne a preskúmateľne alebo nekonštatuje irelevantnosť jeho právnej argumentácie, poruší základné právo na súdnu ochranu garantované čl. 46 ods. 1 ústavy a právo na spravodlivý proces garantované čl. 6 ods. 1 Dohovoru (III. ÚS 402/08). Vzhľadom na to, že krajský súd nedal odpovede na podstatné námietky sťažovateľa uvedené v odvolaní a potvrdil prvostupňový rozsudok, ktorým bola zamietnutá žaloba sťažovateľa bez náležitého odôvodnenia a bez uvedenia, z akých dôvodov nezobral na zreteľ tvrdenia strany sťažovateľa, že niektoré informácie o ňom boli napokon nepravdivé, respektíve sa vôbec nepreukázali, postupoval nedôsledne a svojvoľne a tým porušil právo sťažovateľa na súdnu ochranu (čl. 46 ods. 1 ústavy v spojení s čl. 6 ods. 1 Dohovoru). Za zvláštny považuje ústavný súd aj záver okresného súdu, s ktorým sa krajský súd stotožnil, že sťažovateľ nepreukázal výšku požadovanej nemajetkovej ujmy, keďže rozhodovanie o výške náhrady nemajetkovej ujmy totiž zákon ponecháva na voľnú úvahu súdu /“Výšku peňažného zadosťučinenia súd určuje na základe voľnej úvahy, ktorá však nemôže byť svojvôľou. Zákon ustanovuje súdu povinnosť prihliadnuť pritom na dve hľadiská, a to tak na závažnosť vzniknutej ujmy, ako aj na okolnosti, za ktorých k porušeniu došlo. Určenie výšky peňažnej satisfakcie má byť s ohľadom na okolnosti konkrétneho prípadu v súlade s požiadavkou spravodlivosti.“ (SVOBODA, J. a kol. Občiansky zákonník. Komentár a súvisiace predpisy. V. doplnené, rozšírené a aktualizované vydanie. Bratislava: Eurounion, 2004, s. 46)/. Žalobcu preto v tomto smere zaťažuje predovšetkým povinnosť v žalobe uviesť výšku náhrady, ktorú požaduje. V dôsledku uvedených zistení, východísk a záverov ústavného súdu je potrebné konštatovať, že napadnuté rozhodnutie svojimi účinkami porušilo sťažovateľom označené práva, a preto bolo potrebné rozhodnúť o ich porušení tak, ako to je vo vzťahu ku krajskému súdu uvedené v 1. bode výrokovej časti tohto rozhodnutia. Obdobne potom ústavný súd konštatoval, že aj uznesením najvyššieho súdu sp. zn. 5 Cdo 343/2013 z 23.10.2014 došlo k porušeniu označených práv, pretože odmietol dovolanie sťažovateľa iba z procesných dôvodov pre neprípustnosť, pričom nepovažoval sťažovateľom namietané nedoručenie vyjadrenia (stanoviska) žalovaného k odvolaniu sťažovateľa tejto strane konania za právne významnú vadu, hoci takouto vadou uvedený procesný nedostatok nepochybne bol a navyše tento nedostatok nenapravil ani v priebehu dovolacieho konania. Preto aj jeho uznesením došlo k porušeniu základného práva sťažovateľa na súdnu ochranu podľa čl. 46 ods. 1 ústavy, ako aj práva na spravodlivé súdne konanie podľa čl. 6 ods. 1 Dohovoru tak, ako je to uvedené v bode 2 výroku tohto rozhodnutia. Pretože ústavný súd dospel k záveru, že krajský súd napadnutým rozhodnutím a najvyšší súd porušili označené práva sťažovateľa, otvára sa po vrátení veci na ďalšie konanie podľa názoru ústavného súdu priestor na to, aby sa krajský súd sám (aj v súčinnosti s účastníkmi konania) vyrovnal s ochranou označeného základného práva sťažovateľa podľa čl. 19 ods. 1 a 2 ústavy, a to novým (ďalším) rozhodnutím hmotnoprávneho charakteru. Ústavný súd preto sťažnosti v časti, v ktorej sa sťažovateľ domáhal vyslovenia porušenia základného práva podľa čl. 19 ods. 1 a 2 ústavy, nevyhovel (bod 5 výroku nálezu), uprednostňujúc právomoc všeobecného súdu na ochranu subjektívnych hmotných práv účastníkov konania pred ochranou v konaní pred ústavným súdom, ktoré mali spočívať v tom, že „konajúce súdny neposúdili vec v zmysle štandardov Dohovoru a nedodržali rovnováhu medzi verejným záujmom a individuálnym záujmom na ochranu súkromia, pričom sa nesústredili na dokazovanie miery poškodenia dobrého mena. Všeobecné súdy takýmto spôsobom neposkytli právu sťažovateľa na ochranu osobnosti garantovanú čl. 19 ústavy... požadovanú mieru ochrany, keď bezdôvodne a arbitrárne uprednostnili právo žalovaného na slobodu prejavu.“. Ak ústavný súd pri rozhodovaní o sťažnosti fyzickej osoby alebo právnickej osoby podľa čl. 127 ods. 2 ústavy vysloví, že k porušeniu práva alebo slobody došlo právoplatným rozhodnutím, opatrením alebo iným zásahom, prípadne nečinnosťou, zruší také rozhodnutie, opatrenie alebo iný zásah, prípadne prikáže tomu, kto právo na slobodu porušil, aby vo veci konal. V záujme ochrany ústavou garantovaných práv podľa ústavy a Dohovoru, ktoré boli u sťažovateľa porušené rozsudkom krajského súdu sp. zn. 11Co/278/2012 z 15.05.2013 a následne aj uznesením najvyššieho súdu sp. zn. 5 Cdo 343/2013 z 23.10.2014, bolo potrebné tieto rozhodnutia zrušiť a vec vrátiť krajskému súdu na ďalšie konanie tak, ako je to uvedené v bode 3 výroku tohto rozhodnutia. Krajský súd je viazaný právnym názorom ústavného súdu vysloveným v tomto rozhodnutí (§ 56 ods. 6 zákona o ústavnom súde). Krajský súd v Trnave ako súd odvolací (§ 10 ods. 1 O.s.p.) po zistení, že odvolanie podala včas oprávnená osoba - účastník konania (§ 201 a § 204 ods. 1 O.s.p.), proti rozhodnutiu, proti ktorému je tento opravný prostriedok prípustný (§ 201 a § 202 O.s.p.), postupom bez nariadenia odvolacieho pojednávania (§ 214 ods. 2 O.s.p.), preskúmal napadnutý rozsudok, ako aj konanie mu predchádzajúce v medziach daných rozsahom a dôvodmi odvolania (§ 212 ods. 1 O.s.p.) a dospel k záveru, že odvolanie žalobcu je dôvodné, pretože napadnutý rozsudok súdu prvého stupňa je potrebné zrušiť a vec mu vrátiť na ďalšie konanie. Predmetom konania vedeného na súde prvého stupňa pod sp. zn. 16C/226/2009 je ochrana osobnosti žalobcu a poskytnutie náhrady nemajetkovej ujmy v peniazoch. Predmetom odvolacieho konania je preskúmanie správnosti postupu a rozsudku súdu prvého stupňa, ktorým súd žalobu žalobcu zamietol a rozhodol o trovách konania. Odvolateľ odvolanie odôvodnil tým, že postupom súdu mu bola odňatá možnosť konať pred súdom, nakoľko napadnutý rozsudok je nepreskúmateľný, súd prvého stupňa na základe vykonaných dôkazov dospel k nesprávnym skutkovým zisteniam (§ 205 ods. 2 písm. d) O.s.p.) a napadnutý rozsudok vychádza z nesprávneho právneho posúdenia veci (§ 205 ods. 2 písm. f) O.s.p.). Odvolací dôvod v zmysle § 205 ods. 2 písm. d) O.s.p. je daný, ak výsledok hodnotenia dôkazov súdom prvého stupňa nezodpovedá postupu vyplývajúcemu z ustanovenia § 132 O.s.p., pretože súd zobral do úvahy skutočnosti, ktoré z vykonaných dôkazov alebo prednesov účastníkov nevyplynuli, ani inak nevyšli počas konania najavo, alebo súd nezohľadnil rozhodujúce skutočnosti, ktoré boli vykonanými dôkazmi preukázané a vyšli počas konania najavo, alebo v hodnotení dôkazov, prípadne poznatkov, ktoré vyplynuli z prednesov účastníkov alebo vyšli najavo inak, z hľadiska ich závažnosti (dôležitosti), zákonnosti, pravdivosti a vierohodnosti je logický rozpor, alebo ktoré odporujú ustanoveniam § 122 až § 135 O.s.p. Odvolací dôvod v zmysle § 205 ods. 2 písm. f) O.s.p. je daný, ak súd prvého stupňa posúdil vec podľa právnej normy, ktorá na zistený skutkový stav nedopadá, prípadne právnu normu, síce správne určenú, nesprávne vyložil a nesprávne aplikoval. Odňatím možnosti konať pred súdom sa rozumie postup súdu, ktorým sa znemožní účastníkovi konania realizácia procesných práv, ktoré mu občiansky súdny poriadok priznáva, pričom odňatie možnosti konať pred súdom je relevantné vtedy, ak išlo o postup nesprávny (uvažované z hľadiska zachovania postupu súdu určeného zákonom alebo ďalšími všeobecne záväznými právnymi predpismi), a ak sa postup súdu prejavil v priebehu konania, a tiež pri rozhodovaní. Nezávislosť rozhodovania všeobecných súdov sa uskutočňuje v ústavnom a zákonnom procesnoprávnom a hmotnoprávnom rámci. Procesnoprávny rámec predstavuje predovšetkým princípy riadneho a spravodlivého procesu ako vyplývajú z článku 36 a nasledujúcich Listiny základných práv a slobôd, ako aj článku 46 Ústavy SR. Jedným z týchto princípov predstavujúcim súčasť práva na riadny proces a vylučujúcim svojvôľu pri rozhodovaní je i povinnosť súdov svoje rozhodnutia odôvodniť (§ 157 ods. 1 O.s.p.), a to spôsobom zakotveným v ust. § 157 ods. 2 O.s.p. Z odôvodnenia rozhodnutia musí vyplývať vzťah medzi skutkovými zisteniami a úvahami pri hodnotení dôkazov na strane jednej a právnymi závermi na strane druhej. V prípade, ak sú právne závery súdu v extrémnom nesúlade s vykonanými skutkovými zisteniami alebo z nich v žiadnej možnej interpretácii odôvodnenia súdneho rozhodnutia nevyplývajú, treba považovať takéto rozhodnutie za rozhodnutie v rozpore s článkom 36 ods. 1 Listiny základných práv a slobôd, ako aj článkom 46 Ústavy SR. S prihliadnutím na závery Ústavného súdu SR obsiahnuté vo vyššie citovanom Náleze odvolací súd poukazuje na to, že ust. § 157 ods. 2 O.s.p. stanovuje povinnosť súdu riadne a presvedčivo odôvodniť rozsudok. Tejto povinnosti zodpovedá procesné právo účastníka konania na také odôvodnenie rozsudku, ktoré spĺňa požiadavky vyplývajúce z uvedeného ustanovenia. Nedostatok riadneho a presvedčivého odôvodnenia rozsudku je porušením práva účastníka na spravodlivé súdne konanie zaručené čl. 46 ods. 1 Ústavy SR, ako aj čl. 6 ods. 1 Dohovoru o ochrane ľudských práv a základných slobôd, pretože sa mu tým odníma možnosť vnímať rozsudok ako logicky pochopiteľný celok a súčasne možnosť náležite skutkovo a právne argumentovať proti rozhodnutiu súdu v rámci využitia prípadných riadnych alebo mimoriadnych opravných prostriedkov, a teda možnosť riadne konať pred súdom. Presvedčivosť odôvodnenia rozsudku znamená, že premisy uvedené v rozhodnutí, rovnako aj závery, ku ktorým súd na základe týchto premís dospel, sú pre právnickú, ale aj laickú verejnosť prijateľné, racionálne, vzájomne nerozporné a spravodlivé. Súd prvého stupňa svoj právny záver o neopodstatnenosti žaloby odôvodnil tým, že u žalobcu nedošlo k takej značnej ujme na ochrane jeho práv, pričom nie sú rozhodujúce jeho subjektívne pocity, respektíve subjektívny názor svedkov. Nebol zistený taký zásah do práva na česť a dôstojnosť, ktorým by bola v značnej miere znížená dôstojnosť alebo vážnosť žalobcu v spoločnosti. Ani v samotnom konaní nebola spochybnená skutočnosť, že došlo k závažným pochybeniam vo vedení účtovníctva arcidiecézy, z ktorých mohli vzniknúť pochybnosti o nakladaní s finančnými prostriedkami. Nie je pritom rozhodujúce, či skutočne tieto okolnosti boli celkom preukázané) nejedná sa o žalobu na plnenie spornej čiastky), z hľadiska predmetu konania je rozhodujúce, či tieto pochybnosti existovali pred zverejnením článkov, ktorých základom bola práve okolnosť získania a použitia finančných prostriedkov z predaja pozemkov. Aj v prípade, že by sa neskôr preukázalo skutočne správne nakladanie s finančnými prostriedkami, s poukazom na uvedené a slobodu prejavu nie je daná zákonná prekážka na uverejnenie sporných informácií. Tu treba zdôrazniť zásady používané ESĽP, podľa ktorých sa má zásah do slobody prejavu posudzovať prísne a naviac hodnotiace úsudky považujú vysokú mieru ochrany a s týmito zásadami sa súd stotožnil. V časti publikovanie snímky žalobcu súd poukazuje na už citovanú zákonnú licenciu upravenú v odseku 3 - tzv. spravodajská zákonná licencia, podľa ktorej bolo možné podobizeň žalobcu ako verejne činnej osoby použiť, táto bola použitá primerane z hľadiska účelu v súvislosti s publikáciou vecí o záležitostiach cirkvi a nedošlo tým k zásahu do osobnosti žalobcu. Súd konštatoval, že nedošlo k neoprávnenému zásahu do práva na ochranu osobnosti žalobcu. Z hľadiska vyššie uvedených zásad žalovaný uverejnenými článkami i obrazovou snímkou len publikoval buď citácie zo zdrojov, ktoré považoval za spoľahlivé a konal v dobrej viere, naviac za situácie, kedy tieto zdroje nezávisle od seba mu informácie poskytli, alebo uvádzali odkaz na výpovede z vyšetrovacieho spisu. Jednalo sa o hodnotiace úsudky, ktoré používajú vysokú mieru ochrany, na strane žalobcu sa jednalo vzhľadom na jeho postavenie o osobu, ktorá bola a je povinná zniesť vyššiu mieru kritiky a publikácie. Uvedené články neobviňovali žalobcu priamo z nezákonnej alebo inej činnosti vrátane homosexuality, alebo iných aktivít napádaných v konaní. V článkoch došlo k zverejneniu informácií, ktoré pochádzali z viacerých zdrojov, a teda sa jednalo o prostriedok na informovanie verejnosti nie v snahe presvedčiť ju o tom, že sa skutočne jedná o pravdivé a overené informácie, ale o podozrivých skutočnostiach. Ako vyplýva z vyššie uvedených zásad, nie je možné spravodlivo od žalovaného požadovať, aby tieto informácie overil v celom rozsahu, to v konečnom dôsledku ani nie je reálne možné. V samotnom konaní z hľadiska zásahu do práv na ochranu osobnosti žalobcu žalovaný relevantným spôsobom vyvrátil jeho tvrdenia o jeho ujme označenými a predloženými dôkazmi, z ktorých nepochybne vyplýva, že podozrenie z nekalých praktík tu bolo a v podstate je aj dané. Nie je pritom rozhodujúce, či finančné prostriedky boli použité v prospech inej osoby, ale rozhodujúca je skutočnosť, že účtovníctvo bolo neprehľadné a mohlo tak vyvolať pochybnosti o nakladaní s finančnými prostriedkami. Žalovaný teda vyvrátil tvrdenia žalobcu, ktorý nepreukázal taký zásah do jeho osobnostných práv, ktoré by odôvodňovali podanie žaloby. Znova treba poukázať na vysokú mieru ochrany novinárov z pohľadu ESĽP tak, ako je uvedený. Zákonná ochrana je daná, len ak vytýkané prejavy sú zásadne nepravdivé alebo pravdu skresľujúce. Kritika nie je neoprávnená, ak nie sú prekročené medze kritiky vecnej (opierajúcej sa o pravdivé skutočnosti a vychádzajúce z nich závery, ktoré tieto skutočnosti odôvodňujú) a ak je primeraná obsahom a formou. V danom prípade má súd za to, že žalovaný zverejnením hodnotiacich úsudkov a čiastočne i oprávnenej kritiky pomerov v cirkvi len splnil svoju povinnosť na základe poskytnutých informácií. Treba prihliadnuť na skutočnosť, že je tiež povinnosťou novinárov o takýchto informáciách verejnosť informovať a v danom prípade nemožno konštatovať, že sa jednalo o prejavy zásadne nepravdivé alebo pravdu skresľujúce, čo vyplýva aj z vykonaných dôkazov. Zverejnenie pravdivého skutkového tvrdenia, ktoré sa netýka osobného súkromia fyzickej osoby, nemôže byť neoprávneným zásahom do práva na ochranu osobnosti, nakoľko zverejnenie pravdivých skutkových tvrdení je v súlade s verejným záujmom. Publikované články neobsahovali presvedčenie novinárov o skutočnostiach, ktoré boli uvádzané. Jednalo sa o informácie, ktoré im boli poskytnuté zo zdrojov, ktoré sa im javili objektívne ako hodnoverné, konali teda v dobrej viere a v presvedčení o potrebe informovať verejnosť o závažných podozreniach. Tu nemožno namietať prípadnú prezumpciu neviny, nakoľko žalobca nebol priamo obvinený zo spáchania protizákonnej činnosti. Nepochybne sa jednalo o hodnotiace úsudky, citáciu výpovedí v rámci policajného vyšetrovania a poskytnutých (v prípade u osoby p. F. i potvrdených) informácií. Takýto prístup objektívne nemohol uškodiť vážnosti, dôstojnosti a cti žalobcu. Samotné okrajové vyjadrenie ohľadne celibátu takisto nebolo žiadnym priamym útokom naviac s poukazom na skutočnosť, že samotné dodržiavanie celibátu nie je možné objektívne preukázať ani vyvrátiť. Pokiaľ sa podľa vyjadrenia samotného žalobcu vo Vatikáne „musel očistiť“, súd má za to, že z hľadiska jeho námietky poškodenia mena a povesti, práve týmto si sám žalobca protirečí, keď na jednej strane namieta poškodenie svojho mena a povesti v cirkevných kruhoch a medzi veriacimi, na strane druhej práve v týchto kruhoch boli všetky okolnosti podľa jeho názoru vyriešené. Tu však závery Svätej Stolice nie sú záväzné pre konanie pred súdom, avšak vyvracajú tvrdenia žalobcu o poškodení jeho povesti a mena. Nepochybne sa potom jedná o jeho subjektívny pocit zásahu do jeho osobnosti. Tiež treba poukázať na skutočnosť, že práve spomenuté vyšetrovanie cirkevnými kruhmi nemalo dôvod výlučne v publikovaných článkoch, jednalo sa o informácie, ktoré sa šírili vzhľadom na počet zdrojov i inými prostriedkami. Nebolo ani preukázané, že sa tak stalo výhradne v príčinnej súvislosti s napadnutými článkami. Rovnako nebolo preukázané, aký konkrétny zásah do osobnosti žalobcu mali články spôsobiť. Naviac odchod žalobcu z jeho funkcie nebol dôsledkom publikácie týchto informácií (sám žalobca uviedol, že články boli publikované dva týždne pred jeho odchodom z funkcie - teda odchod bol nie v tejto súvislosti). Ako bolo uvedené, ani existencia zásahu do osobnostných práv (ktoré žalobca subjektívne pociťuje) nemusí nevyhnutne viesť k záveru o neoprávnenosti takéhoto zásahu, ak bol dôsledkom uplatňovania iného základného práva a vzhľadom na konkrétne okolnosti nepresiahol hranice primeranosti. Vytýkané prejavy nie sú zásadne nepravdivé alebo pravdu skresľujúce, publikácia takýchto skutočností je kritikou a oprávneným zásahom tlače proti spoločenským, respektíve cirkevným nešvárom. Proti oprávnenej kritike, hodnotiacim úsudkom, nie je možné použiť inštitút ochrany osobnosti o to viac, že k takej kritike je tlač oprávnená a povolaná. V danom prípade do osobnosti žalobcu nemohli tieto úsudky relevantným spôsobom zasiahnuť tak, ako to namieta. Takéto odôvodnenie zjavne nezodpovedá požiadavkám vyplývajúcim z ust. § 157 ods. 2 O.s.p.. Nie je z neho totiž zrejmé, prečo a ako dospel prvostupňový súd k záveru, že nedošlo k neoprávnenému zásahu do osobnostných práv žalobcu, ako hodnotil vykonané dôkazy a akými úvahami sa pri hodnotení dôkazov riadil. V súvislosti so záverom o preukázaní, respektíve nepreukázaní pravdivosti uverejnených údajov v odôvodnení prvostupňového rozsudku celkom absentovala úvaha o tom, ktoré z nich mali povahu skutkových tvrdení a ktoré mali povahu hodnotiacich úsudkov. So zreteľom na skutočnosť, že v konaní išlo o stret práva žalovaného na slobodu prejavu a na slobodné rozširovanie informácií garantovaného čl. 26 Ústavy SR a čl. 10 Dohovoru s právom na ochranu osobnosti žalobcu zaručeného čl. 19 Ústavy SR, ako aj čl. 8 Dohovoru, presvedčivo z odôvodnenia rozsudku vyžadovala detailné hodnotenie miery dôležitosti týchto práv za účelom riešenia ich kolízie a vysporiadanie sa s výkladovými východiskami k tejto otázke vyplývajúcimi z relevantnej judikatúry Európskeho súdu pre ľudské práva v ich prepojení na konkrétne okolnosti danej veci. Uvedený procesný dôvod zrušenia rozsudku súdu prvého stupňa však nebránil odvolaciemu súdu za účelom efektivity ďalšieho konania zaujať stanovisko k niektorým čiastkovým právnym záverom prvostupňového súdu a k celému skutkovému a právnemu stavu veci. Odvolací súd predovšetkým považuje za potrebné uviesť, že podľa judikatúry ESĽP sloboda prejavu predstavuje jeden zo základných pilierov demokratickej spoločnosti, jednu zo základných podmienok jej rozvoja a sebarealizácie jednotlivca. Uplatňuje sa nielen vo vzťahu k informáciám a myšlienkam, ktoré sa prijímajú priaznivo, respektíve sa považujú za neurážlivé a neutrálne, ale aj k tým, ktoré urážajú, šokujú alebo znepokojujú. Vyžaduje si to pluralizmus, znášanlivosť a veľkorysosť, bez ktorých nemožno hovoriť o demokratickej spoločnosti. Keďže právo na slobodu prejavu a právo na ochranu osobnosti sú rovnako garantované ústavou aj Dohovorom, riešenie konfliktu medzi týmito právami vyžaduje, aby súd s prihliadnutím na okolnosti prípadu zvážil význam proti sebe stojacich záujmov, a to či jednému nebola bezdôvodne daná prednosť pred druhým. Rozhodnutie súdu v takomto prípade musí vychádzať zo zásady proporcionality, byť vyvážené a do práva na slobodu prejavu zasahovať, len ak je to nevyhnutné. Čl. 26 ods. 4 Ústavy SR a čl. 10 ods. 2 Dohovoru explicitne uvádzajú dôvody obmedzenia slobody prejavu, pričom ide o obmedzenia, ktoré musia zodpovedať vždy demokratickému charakteru spoločnosti. Dôvodom takéhoto obmedzenia môže byť aj ochrana práv a slobôd iných, teda okrem iného aj záruky vyplývajúce zo základného práva na ochranu osobnosti v rozsahu garantovanom v čl. 19 Ústavy SR a konkretizovanom najmä v § 11 a nasl. Občianskeho zákonníka. Vo veciach ochrany osobnosti musí byť vždy zohľadnená ochrana slobody prejavu, a to v rozsahu jej ústavných záruk, ako i záruk v zmysle Dohovoru. Uvedené ustanovenia Občianskeho zákonníka preto nemožno aplikovať izolovane, ale je nutné ich vykladať a aplikovať v súlade s ústavou a Dohovorom. Obmedzenie akéhokoľvek základného práva alebo slobody, a teda aj slobody prejavu, považuje sa za ústavne akceptovateľné len vtedy, ak ide o obmedzenie, ktoré bolo ustanovené zákonom, respektíve na základe zákona, zodpovedá niektorému ustanovenému legitímnemu cieľu a je nevyhnutné v demokratickej spoločnosti na dosiahnutie sledovaného cieľa, t.j. ospravedlňuje ho existencia naliehavej spoločenskej potreby a je primerané, t.j. je v súlade so zásadou proporcionality. Obmedzenie práva na slobodu prejavu v prípade jeho stretu s právom na ochranu osobnosti má vo všeobecnosti v slovenskej právnej úprave zákonný podklad najmä v ust. § 11 a nasl. Občianskeho zákonníka a sleduje aj legitímny cieľ, ktorým je ochrana osobnosti (občianskej cti, respektíve dobrej povesti). Rozhodujúcou otázkou pre posúdenie jeho akceptovateľnosti v konkrétnom prípade je preto otázka jeho primeranosti, teda či obmedzenie práva na slobodu prejavu zodpovedá zásade proporcionality. Na tento účel judikatúra ESĽP i ústavného súdu využíva test proporcionality založený na hľadaní odpovedí na otázky, kto, o kom, čo, kde, kedy a ako v danom prípade hovoril, respektíve uverejnil informáciu. Pri hľadaní odpovedí na otázku testu proporcionality je potrebné dôsledne rešpektovať relevantnú judikatúru ESĽP a ústavného súdu v jej prepojení s konkrétnymi okolnosťami danej veci. Z judikatúry ESĽP možno vyvodiť základné princípy a kritériá, z ktorých treba vychádzať pri riešení kolízie práva na slobodu prejavu s právom na ochranu osobnosti. V preskúmavanej veci sa súd prvého stupňa síce zaoberal stretom práva na slobodu prejavu s právom na ochranu osobnosti, avšak dôsledne sa nezaoberal použitím testu proporcionality s poukazom na vyššie uvedené princípy a kritériá vyplývajúce z judikatúry ESĽP. Pri odpovedi na otázku, ako bolo kritizované, prvostupňový súd nevykonal rozhodujúci krok jej posúdenie, a to rozlíšenie, či uverejnené informácie, ktorými malo byť zasiahnuté do práva na ochranu osobnosti žalobcu, mali povahu skutkových tvrdení alebo hodnotiacich úsudkov, prípadne aj povahu polemických tvrdení, respektíve či boli ich kombináciou. V prípade skutkových tvrdení musí žalovaný spravidla preukázať ich pravdivosť, ak má byť v spore úspešný. Naproti tomu u hodnotiacich úsudkov nemožno vôbec uvažovať o ich pravdivosti, či nepravdivosti, a to práve preto, že hodnotiaci úsudok je vyjadrením subjektívneho názoru, a preto samozrejme nepodlieha ani dokazovaniu. Môže však byť neprimeraný v prípade absencie akéhokoľvek skutkového základu. Výroky obsiahnuté v predmetných článkoch, podľa ktorých žalobca v roku 1998 previedol na účet bývalého agenta ŠTB R. F. postupne 500 miliónov Sk formou piatich splátok vo výške približne 100 miliónov, sú skutkovými tvrdeniami, ktorých pravdivosť je povinný žalovaný preukázať. Z obsahu spisového materiálu však doposiaľ nevyplýva, že by žalovaný pravdivosť týchto výrokov hodnoverným spôsobom preukázal, vzhľadom na čo je potrebné zaoberať sa otázkou unesenia dôkazného bremena žalovaného vo vzťahu k predmetným výrokom a v prípade, že žalovaný dôkazné bremeno preukázania pravdivosti uvedených výrokov neunesie, je potrebné zaoberať sa otázkou, či uvedenými výrokmi došlo a v akom rozsahu zásahu do osobnostných práv žalobcu a následne sa zaoberať stretom práva na slobodu prejavu s právom na ochranu osobnosti použitím testu proporcionality založenom na hľadaní odpovedí na otázky, kto, o kom, čo, kde, kedy a ako v danom prípade „hovoril“, respektíve uverejnil informáciu. V kontexte s vyššie uvedeným sa tak zatiaľ javí byť nesprávnym a predčasným právny záver súdu prvého stupňa o splnení podmienok pre obmedzenie práva na ochranu osobnosti žalobcu poskytnutím ochrany slobody prejavu žalovaného. Rovnako v konaní nebola preukázaná pravdivosť skutkového tvrdenia, že spomenutých 500 mil. Sk malo pochádzať z predaja cirkevných pozemkov na W. H. a niektorých ďalších pozemkov. Na vyššie uvedené skutkové tvrdenia nadväzujú ďalšie hodnotiace úsudky dotýkajúcej sa vzťahov žalobcu a R. F., ktoré však používajú intenzívnejšiu ochranu ako tvrdenia faktov a ich pravdivosť nemôže byť predmetom dokazovania. Pre ich akceptovateľnosť je postačujúce, ak majú určitý skutkový základ. Tento základ by bolo podľa názoru odvolacieho súdu možné vyvodzovať z toho, že R. F. pôsobil v čase prevodu cirkevných pozemkov spoločnosti TESCO na Arcibiskupskom úrade, podľa vyjadrenia žalobcu na báze dobrovoľníckej výpomoci. Pri ďalších, žalobcom namietaných výrokoch žalovaného v označených článkoch, je potrebné, aby prvostupňový súd dôsledne rozlišoval, či sa jedná o skutkové tvrdenia, alebo hodnotiace úsudky a v nadväznosti na to sa zaoberal otázkou, či ich pravdivosť môže, respektíve nemôže byť predmetom dokazovania a následne sa zaoberať stretom práva na slobodu prejavu s právom na ochranu osobnosti použitím testu proporcionality založenom na hľadaní odpovedí na otázky, kto, o kom, čo, kde, kedy a ako v danom prípade „hovoril“, respektíve uverejnil informáciu (porovnaj Nález Ústavného súdu SR IV.ÚS 107/2010 z 28.10.2010 a sp. zn. IV.ÚS 492/2012 z 18.04.2013). Za polemický a rozporný je potrebné považovať záver súdu prvého stupňa, že pokiaľ išlo o majetkovú ujmu, nebolo zistené, že by bola v značnej miere znížená dôstojnosť žalobcu alebo jeho vážnosť v spoločnosti, keď predtým prvostupňový súd dospel k záveru, že nedošlo k neoprávnenému zásahu do práva na ochranu osobnosti žalobcu. Nesprávnym je tiež názor prvostupňového súdu, že žalobca nepreukázal výšku požadovanej nemajetkovej ujmy, keďže rozhodovanie o výške náhrady nemajetkovej ujmy totiž zákon ponecháva na voľnú úvahu súdu. Výšku peňažného zadosťučinenia súd určuje na základe voľnej úvahy, ktorá však nemôže byť svojvôľou. Zákon ustanovuje súdu povinnosť prihliadnuť pritom na dve hľadiská, a to tak na závažnosť vzniknutej ujmy, ako aj na okolnosti, za ktorých k porušeniu došlo. Určenie výšky peňažnej satisfakcie má byť s ohľadom na okolnosti konkrétneho prípadu v súlade s požiadavkou spravodlivosti. Z vyššie uvedených dôvodov odvolací súd napadnutý rozsudok súdu prvého stupňa podľa § 221 ods. 1 písm. f) O.s.p. zrušil a podľa ods. 2 citovaného ustanovenia vec vrátil súdu prvého stupňa na ďalšie konanie. Po vrátení veci súd prvého stupňa vec opätovne prejedná, posúdi v zmysle vyššie uvedeného, teda dôsledne sa bude zaoberať, ktoré z výrokov žalovaného v článkoch boli skutkovými tvrdeniami a ktoré hodnotiacimi úsudkami, pravdivosť ktorých skutkových tvrdení bola preukázaná a ktorých nie, či hodnotiace úsudky mali určitý skutkový základ a následne posúdi stred práva na slobodu prejavu s právom na ochranu osobnosti použitím testu proporcionality a vo veci opätovne rozhodne, pričom svoje rozhodnutie v súlade s ust. § 157 ods. 2 O.s.p. náležite odôvodní, pričom je potrebné, aby sa v odôvodnení svojho rozhodnutia dostatočným spôsobom zaoberal všetkými podstatnými námietkami účastníkov konania. V novom rozhodnutí tiež rozhodne o trovách tak, prvostupňového, ako i odvolacieho konania. Senát krajského súdu uvedené uznesenie prijal pomerom hlasov 3:0, teda jednohlasne. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2109217871.1 (dáta aktuálne k 14. 11. 2026). Záväzné je znenie zverejnené súdom.




